《醉蓬莱（寿察判）》
宋代·熊以宁

某伏以清商肇序，阶蓂方五荚之飞；元精生贤，宝历应千龄之运。於赫自天之佑，丕昭维岳之祥。弧矢垂门，冠裳争耀。既托屏幪之芘，敢忘颂咏之私。敬制拙词，仰祝台算。以醉蓬莱寄调，缮写拜呈，伏惟台慈，特赐采览。

渐荷收绿盖，桂吐金英，嫩凉天气。香案仙官，向人间游戏。道貌孤高，灵扃恬淡，有寿星标致。梦得文章，水心谈论，家声相继。

芙蓉上幕，龙藩胜地。剡荐交飞，宸衷简记。行趣朝班，便鸾坡螭陛。赞画堂中，垂弧节届，且举觞一醉。试问庄椿，春秋多少，八千馀岁。

作者简介：熊以宁，字伯诗，号东斋，建阳（今属福建）人。少从朱熹学。孝宗淳熙五年（一一七八）进士，授光泽主簿。事见清乾隆《福建通志》卷四七。今录诗七首。